ג'וזף ברטון

ג'וזף ראלף ברטון (באנגלית: Joseph Ralph Burton; 16 בנובמבר 1852 – 27 בפברואר 1923) היה עורך דין וחבר הסנאט של ארצות הברית מטעם מדינת קנזס. הוא היה הסנאטור הראשון בתולדות ארצות הברית שהורשע בפלילים. ברטון כיהן מספר פעמים בבית הנבחרים של קנזס בשנות ה-80 של המאה ה-19, ונבחר לסנאט של ארצות הברית בשנת 1901. בשנת 1905 הורשע בקבלת שוחד, ערער פעמיים לבית המשפט העליון, אך פסק הדין אושר והוא נאלץ להתפטר. את שארית חייו בילה כעורך דין ובעל עיתון.

 ביוגרפיה 
 ראשית חייו 
ברטון נולד ב-16 בנובמבר 1852 וגדל בחוות אביו ליד מיטשל שבאינדיאנה. אביו, אלן ק. ברטון, היה מצאצאי מהגרים אנגלים שהיגרו לאמריקה בשנות ה-50 של המאה ה-17 כדי להימלט משלטון קרומוול, והתיישבו סמוך לריצ'מונד שבווירג'יניה. סבא רבא שלו, ג'ון פ. ברטון, עבר לקרוליינה הצפונית במהלך מלחמת העצמאות האמריקאית, וב־1820 עבר לאינדיאנה והקים שם את הענף המקומי של משפחת ברטון. אמו, אליזבת הולמס, הייתה ממוצא סקוטי־גרמני.

הוא למד בבית ספר מחוזי ובאקדמיה בעיירה מיטשל. בגיל שש עשרה קיבל מינוי כצוער באקדמיה הימית של ארצות הברית באנאפוליס, אך נכשל בבדיקות הרפואיות. לאחר מכן לימד בבית ספר, למד שלוש שנים בקולג' פרנקלין שבאינדיאנה ושנה נוספת באוניברסיטת דה־פו בגרינקאסטל.

 קריירה משפטית 
בשנת 1874 החל ללמוד משפטים במשרד עורכי הדין גורדון, בראון ולמב באינדיאנפוליס, וב־1875 הוסמך כעורך דין. באביב אותה שנה נישא לקרי (מיטשל) ובסטר מפרינסטון. בשנת 1876 שימש מועמד רפובליקני לאלקטור נשיאותי, ונשא נאומים רבים במערכת הבחירות. בשנת 1878 עבר לאבילין שבקנזס, שם הקים שותפות משפטית עם השופט ג'ון ה. מאהן.

 קריירה פוליטית 
ברטון נבחר לבית הנבחרים של קנזס בשנת 1882, נבחר שוב ב־1884 וב־1888. בשנת 1893 מונה לנציג קנזס בוועדת התערוכה העולמית בקולומביה שנערכה בשיקגו. בשנת 1895 כמעט זכה במועמדות המפלגה הרפובליקנית לסנאט, והפסיד בהצבעה בהפרש קול אחד בלבד. בינואר 1901 נבחר לסנאט של ארצות הברית והחל לכהן ב־4 במרץ אותה שנה. בסנאט כיהן כיושב ראש ועדת שמורות היער והגנת חיות הבר (בקונגרסים ה־57 וה־58). הוא כיהן בתפקיד עד 4 ביוני 1906, עת התפטר.

 הרשעה בשחיתות 
ב־23 בינואר 1904 הוגש נגדו כתב אישום בבית משפט פדרלי בסנט לואיס, מיזורי, באשמת קבלת שוחד בסך 2,500 דולר מחברת Rialto Grain and Securities – חברת השקעות מפוקפקת בסגנון "התעשר מהר". בתמורה הוא היה אמור לייצג את החברה מול משרד הדואר ולמנוע הוצאת צו מרמה נגדה, אשר היה שולל ממנה את השימוש בדואר האמריקאי.

במרץ 1904 הורשע בבית המשפט המחוזי של מזרח מיזורי בפני השופט אדמס, ונגזר עליו קנס של 2,500 דולר ושישה חודשי מאסר בעיר איירונטון, מיזורי. הוא היה הסנאטור הראשון בתולדות ארצות הברית שהורשע בפלילים.

ברטון ערער לבית המשפט העליון, ובינואר 1905 קיבל בית המשפט את טענתו כי מקום המשפט לא היה תקין (מאחר שהכסף שולם לו בוושינגטון די. סי.) והורה לקיים משפט חדש שם. במשפט החוזר, בפני השופט ויליס ון דבנטר (שלימים מונה לשופט בית המשפט העליון), חזר והורשע בנובמבר 1905 ונגזר עליו אותו עונש. ערעור נוסף נדחה, וההרשעה נותרה על כנה.

ב־4 ביוני 1906 התפטר ברטון מהסנאט.

 בערוב ימיו 
לאחר התפטרותו חזר לאבילין ועסק שוב בעריכת דין ובעיתונות.

ג׳וזף ברטון נפטר בלוס אנג'לס שבקליפורניה, ב-27 בפברואר 1923. גופתו נשרפה ואפרו נטמן בקולומבריום של אגודת המשרפות בלוס אנג'לס. בשנת 1928 הועבר האפר לקבורת קבע בחלקת משפחת ברטון בבית הקברות של אבילין.

קישורים חיצוניים




קטגוריה:אמריקאים ילידי אינדיאנה
קטגוריה:חברי הסנאט של ארצות הברית מקנזס
קטגוריה:סנאטורים חברי המפלגה הרפובליקנית
קטגוריה:אמריקאים שנולדו ב-1852
קטגוריה:אמריקאים שנפטרו ב-1923